Ann Rule
**Ann Rae Rule** (o.s. *Stackhouse*; 22. lokakuuta 1931 Lowell, Michigan – 26. heinäkuuta 2015 Burien, Washington) oli yhdysvaltalainen true crime -kirjailija.

Elämä ja ura
------------

### Lapsuus, opinnot ja varhainen ura

Rule syntyi opettajaäidin ja valmentajaisän perheeseen. Isän työn takia hän muutti lapsena usein; hän asui perheineen Michiganissa, Pennsylvaniassa, Oregonissa ja Kaliforniassa. Valmistuttuaan high schoolista Rule pääsi Washingtonin yliopistoon, josta hän sai vuonna 1953 kandidaatin oppiarvon luovassa kirjoittamisessa. Hän suoritti myös psykologian, kriminologian ja penologian opintoja. Rulen sukuun kuului monia virkavallan edustajia, ja hän itse pääsi 21-vuotiaana töihin Seattlen poliisiin. Ura poliisissa keskeytyi pian, koska Rule ei suorittanut hyväksytysti näöntarkastusta.

Rule alkoi vuonna 1969 työskennellä rikoskertomusten kirjoittajana *True Detective* -lehteen. Hän kirjoitti myös naistenlehtiin. True crime -tarinoissa Rule käytti enimmäkseen pseudonyymiä Andy Stack, jonka turvin hän kirjoitti myös kolme kirjaa sarjamurhaajista. Kirjassa *The I-5 Killer* hän käsitteli sarjamurhaaja Randall Woodfieldiä kuvaillen yksityiskohtaisesti tämän raakoja tekoja. Miehiin viittaavien pseudonyymien käyttö *True Detectivessa* oli toimituksen vaatimus. Rulen pseudonyymejä olivat myös Arthur Stone ja Chris Hansen. Hän jatkoi uraansa lehdessä kolmentoista vuoden ajan.

### "The Stranger Beside Me" ja tutustuminen Ted Bundyyn

Vuonna 1980 Rule julkaisi tunnetuimman teoksensa *The Stranger Beside Me*. Siitä tuli välitön myyntimenestys. *The Stranger Beside Me* oli ensimmäinen Rulen 35:stä *The New York Timesin* bestseller-listalle päässeestä true crime -kirjasta. Teos käsitteli Ted Bundyn elämää ja rikoksia epätavallisesta rikollisen ystävän näkökulmasta. Rule oli tutustunut myöhemmin sarjamurhaajaksi osoittautuneeseen Ted Bundyyn vuonna 1971. Molemmat työskentelivät vapaaehtoisina yövuoroissa Seattlessa kriisipuhelimessa, jossa autettiin itsemurha-ajatuksista kärsineitä ihmisiä. Työn lomassa Rulesta ja Bundysta tuli läheiset ystävät. Rule kertoi pitäneensä pitkään yllä toivoa Bundyn syyttömyydestä, kuten muutkin Bundyn kanssa työskennelleet. Rule muutti mielensä Bundyn paettua vankilasta ja tehtyä uusia henkirikoksia Floridassa. Kirjaansa varten Rule haastatteli Bundya vankilassa.

*The Stranger Beside Me* poikkesi Rulen aiemmista kirjoituksista, koska siinä hän ei kuvaillut raaimpia yksityiskohtia vaan käsitteli rikoksia syvemmin persoonallisuuden ja ihmissuhteiden näkökulmasta. Rulen mielenkiinto kohdistui erityisesti Bundyn ylläpitämiin kulisseihin tämän sairaalloisten mielihalujen sijaan. Rulen kirjat ovatkin saavuttaneet arvostusta kriminaalipsykologisella näkemyksellisyydellään.

### Myöhempi ura

Rule keskittyi true crime -kirjoissaan usein tapauksiin, joissa henkirikokset koskettivat kohtalaisen hyvässä asemassa yhteiskunnassa olleiden näennäisen hyvää elämää. Kirjojen joukossa ovat *Small Sacrifices*, *If You Really Loved Me* (1991), *Bitter Harvest* (1997), *Every Breath You Take* (2001) ja *Green River, Running Red* (2004, aiheena Gary Ridgway).

Rule luonnehti itseään vuonna 1994 *The Guardianin* haastattelussa "psykologiseksi etsiväksi", joka oli ensisijaisesti kiinnostunut rikollisen mielen psykopatologiasta. Rulen teokset laajensivat true crime -kirjallisuuden yleisöä ja vaikuttivat genren suosion kasvuun naisten parissa. Hänen genreä voimakkaasti muovannut työnsä vaikutti myös myöhempiin rikosaiheisiin podcasteihin ja dokumentteihin. Rulella oli monia yhteyksiä poliisiin ja syyttäjiin, mitä kautta hän sai tarvittavia tiedonlähteitä. Hän oli vuosikymmenten ajan voimakas väkivaltarikosten uhrien etujen puolestapuhuja.

### Yksityiselämä

Rule oli naimisissa Bill Rulen kanssa, kunnes avioliitto päättyi eroon vuonna 1972. Hän sai viisi lasta. Tietokirjailija Leslie Rule on hänen tyttärensä.

Hieman ennen Rulen kuolemaa hänen kahta aikuista poikaansa syytettiin varkaudesta, väärennöksestä ja perheväkivallasta. Syyttäjien mukaan he olivat kaltoinkohdelleet iäkästä äitiään taloudellisen hyötyä tavoitellen. Rule kuoli sairaalassa 83-vuotiaana kärsittyään muun muassa sydämen vajaatoiminnasta.

Lähteet
-------

1. 1 2 3 4 5 6 7 8 9 10 11  William Grimes, True crime writer Ann Rule's fame fuelled by unwitting acquaintance with killer Ted Bundy The Sydney Morning Herald 7.8.2015, viitattu 18.4.2024 (englanniksi)
2. 1 2 3 4 5 6 7 8 9  Donna Gordon Blankinship, True-crime author Ann Rule dies at age 83 AP News 28.7.2015, viitattu 18.4.2024 (englanniksi)
3. 1 2 3 4 5 6 7  Laura Miller, How the Queen of True Crime Transformed Murder Stories Forever Slate 9.6.2023, viitattu 18.4.2024 (englanniksi)
4. ↑  Ann Rule Simon & Schuster, viitattu 18.4.2024 (englanniksi)
5. ↑  A Tangled Web: A Cyberstalker, a Deadly Obsession, and the Twisting Path to Justice. Barnes & Noble, viitattu 18.4.2024 (englanniksi)

Aiheesta muualla
----------------

* Ann Rule Internet Movie Databasessa. (englanniksi)